এসলাম ধর্মের অন্তরে সন্ত্রাসবাদ জন্মসূত্রে গৃহিত বলিয়া যাহা প্রচারিত হইয়াছে তাহার অর্থ এই যে এসলাম ধর্ম অন্তর্গত বিষাদেই সভ্যতার পরিপন্থী। সুতরাং নিজেকে আমূল সংস্কার না করিলে সভ্য জগতে তাহার জায়গা নাই। পাশ্চাত্যের এই নগ্ন প্রচারের অতি উৎসাহে আর আতিশয্যে আরো ভয়ানক প্রমাদ আছে। তালাল আসাদ প্রমাণ করিয়াছেন আত্মঘাতী বোমা বা আদমবোমা এসলাম ধর্মের অন্তরে প্রোথিত চিরস্থায়ী সত্য নহে। অর্থাৎ ইহাকে ঈমানের সহিত সমান মর্যাদা দেওয়া যাইবে না। ইহা শুদ্ধ ইতিহাসের বিশেষ পর্যায়ের বা পরাধীন মুসলমান সমাজের পরাধীনতার প্রকাশ মাত্র। অর্থাৎ পরাধীনতা দূর হইলে আদমবোমাও ফরাসি কি মার্কিনদেশে বীমা করিয়া প্রদর্শনীতে পাঠানো সম্ভব হইলেও হইতে পারে।